**KOLEGIALNO PODPIRANJE**

**ZA STROKOVNI IN OSEBNOSTNI RAZVOJ UČITELJEV**



Pripravile:

Brigita Žarkovič Adlešič

Zora Rutar Ilc

Blanka Tacer

Šolsko leto 2012 / 2013

# Coaching, svetovanje, mentorstvo – razlike in podobnosti

Spoznali ste značilnosti in veščine coachinga in ob tem se vam verjetno zastavlja vprašanje o drugih oblikah/procesih medsebojne podpore, s katerimi se srečujete na področju vzgoje in izobraževanja. Ste že kdaj razmišljali, kakšne so podobnosti in razlike med njimi, kje se stikajo in katere so njihove posebnosti?

* **Vaja**

**Individualno delo.**

Spomnite se situacije na začetku svoje poklicne poti, ko ste se znašli pred izzivom, kako obvladati razred. Na koga ste najprej pomislili v takem primeru? Kdo vam lahko najbolj kompetentno pomaga?



Sodelavec se je znašel v stiski in ne vidi več smisla v svojem poklicu. Kam bi ga usmerili?



Kot izkušenemu profesionalcu se vam porodi dilema v zvezi z obravnavo učne snovi pri vašem predmetu. Sodelavci so vam že povedali svoje mnenje, kar pa dileme ni razrešilo. Kdo vam lahko pomaga?



**Delo v skupinah**

Razmislite o vseh treh vlogah in se pogovorite o značilnostih vsakega od profilov. V obliki plakata zapišite razlike in podobnosti med coachingom, svetovanjem in mentorstvom.

|  |  |  |
| --- | --- | --- |
|  | **Značilnosti** | **Posebnosti** |
| **MENTORSTVO** |  |  |
| **SVETOVANJE** |  |  |
| **COACHING** |  |  |

Dopolnite svoj plakat z razmisleki poročanja ostalih skupin.



**mentorstvo**

**coaching**

**svetovanje**

* **Teorija**

**O coachingu**

Coaching prinaša navdih in motivacijo, je pristop podpore, ki omogoča, da posameznik spozna svoje potenciale. Je partnerstvo za doseganje rezultatov. Rosinski (2004) trdi, »da coachi delujejo kot podpora, mentorji dajejo nasvete in strokovna priporočila. Coachi poslušajo in zastavljajo vprašanja, kar klientu pomaga, da sam odkrije, kaj je zanj ustrezna in prava rešitev.«

Coaching temelji na prepričanju, da klient ve o svoji situaciji več kot coach. Coach pa izhaja iz prepričanja, da ima vsak posameznik sposobnost vpogledov in potrebnih virov, da se premakne iz trenutne situacije.

Coaching je usmerjen k iskanju rešitev. »Kaj želiš namesto tega?« Je ciljno naravnan in je primeren v naslednjih situacijah:

* oblikovanje življenjskega načrta, razumevanje lastnih ciljev in prizadevanj
* iskanje poti za izboljšanje kvalitete življenja, zmanjševanje stresa
* vzpostavljanje ravnovesja med življenjem in delom, ki nas izpolnjuje
* izboljšanje zmožnosti povezovanja z drugimi
* izboljšanje samozavedanja
* izboljšanje samodiscipline in motivacije
* izboljšanje zdravstvenega stanja in dobrega počutja

Wilson pravi, da coaching omogoča klientu uvideti nove perspektive in doseči večjo jasnost glede lastnih misli, čustev in dejanj ter ljudi in situacij okrog njega. Omogoča, da s pomočjo pogovora pride do rešitev, ki so najbolj primerne in v skladu z njegovo osebnostjo.

**O svetovanju**

Svetovanje je usmerjeno k izboljšanju neke aktivnosti ali vidika, ki predstavlja del osebnosti ali neko področje našega življenja (vzgoja otrok, zakonske težave, nepremičnine, okolje, zasvojenosti ...). Usmerjeno je v specifično področje, na katerem želimo rešiti problem.

V organizacijah se svetovanje lahko uporablja za:

* Zapolnjevanje vrzeli v znanju, izkušnjah
* Pridobivanje novih kadrov
* Svetovanje v zvezi z usmeritvami in strategijami
* Reševanje specifičnih problemov



Slika . Svetovalec stoji zunaj.

Svetovalec je tisti, ki stoji zunaj in ga poiščemo, ko ga potrebujemo.

Svetovalec je posebej usposobljen in opremljen s specialističnimi znanji iz določenega področja in je strokovnjak na tem področju. Časovno je svetovanje omejeno glede na problematiko.

**O mentorstvu**

Mentorstvo – lahko označimo z besedama poučevati in voditi. Opravljajo ga izkušeni posamezniki, ki učijo nove veščine in razlagajo različne poglede. Mentorstvo je omogočanje širšega pregleda, uvida v nove stvari za razmislek, nadaljnjega koraka v karieri, nadomeščanja na delovnem mestu ...

Beseda mentor izhaja iz grške mitologije in je ime izkušenega starca, ki mu je Odisej zaupal vzgojo svojega sina, kraljeviča Telemaha, ko se je podal na popotovanje. Danes pomeni mentor moder in zaupen svetovalec, ki lahko deluje kot vzor in ima velik pomen predvsem v zgodnjem obdobju profesionalne poti (Parsloe & Leedham, 2009).



Slika . Mentor stoji ob tebi.

Mentor je tisti, ki stoji ob tebi, z njim delaš z ramo ob rami, poslušaš njegova navodila in nasvete, pri tem se učiš skozi izkušnje. Skupaj opravljata nalogo, mentor vodi z zgledom in kaže, kako lahko uspeš.

Odnos med mentorjem in mentorirancem pomaga podpirati poklicni in akademski razvoj ter osebni napredek in učenje.

Mentorstvo je ključnega pomena za integracijo prejšnjih in sedanjih izkušenj s pomočjo poglobljenega razgovora z mentorjem. Mentorstvo je koristno v naslednjih situacijah:

* uvajanje začetnika,
* socialna integracija in kulturna sprememba,
* vodenje talentiranih,
* razvoj strateških zmožnosti,
* poklicno napredovanje,
* podpora pri učenju na delovnem mestu,
* razvoj veščin vodenja.

Mentor govori o svojih lastnih izkušnjah s predpostavko, da je to pomembno za njegovega mentoriranca. Cox, Bachkirova in Clutterback (2010) poudarjajo, da se vlogi mentorja in coacha prepletata in da tudi mentor zastavlja vprašanja, posluša in omogoča, da mentoriranec pride do določenih vpogledov. Mentor je usmerjen k rasti, medtem ko sta coach in svetovalec usmerjena k spremembi. Pri mentorstvu gre za usmerjenost k celostnemu poklicnemu delovanju.

**Kako ti lahko pomagajo posamezni profili, ko boš imel težave s šoferskim izpitom?**

* Terapevt bo raziskoval, kaj ti preprečuje, da bi vozil avto.
* Mentor bo s tabo delil nasvet iz svoje izkušnje vožnje z avtom.
* Svetovalec ti bo dal nasvet o tem, kako voziti avto.
* Coach te bo spodbujal in podpiral pri vožnji avtomobila.